187/2020

Útdráttur

Kærður var úrskurður héraðsdóms þar sem kröfu A ehf. um viðurkenningu á skaðabótaskyldu I ohf. vegna ætlaðs ólögmæts samningsrofs var vísað frá dómi. Byggði A ehf. á því að I ohf. hefði með saknæmum og ólögmætum hætti slitið samningi þeirra á milli um birtingu auglýsingar og valdið með því tjóni sem I ohf. bæri skaðabótaábyrgð á. Landsréttur taldi að A ehf. hefði ekki sýnt nægilega fram á að félagið hefði orðið fyrir tjóni sem orsakast hafi af háttsemi I ohf. og hafnaði kröfum félagsins. Hinn kærði úrskurður var því staðfestur.

Úrskurður Landsréttar

Landsréttardómararnir O-kvk-nf M-kvk-nf A-kvk-nf og S-kk-nf T-kk-nf M-kk-nf og Á-kvk-nf Ó-kvk-nf, settur landsréttardómari, kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 30. mars 2020 sem barst réttinum degi síðar. Greinargerð varnaraðila barst réttinum 21. apríl 2020. Kærður er úrskurður Héraðsdóms Reykjavíkur 16. mars 2020 í málinu nr. E2186/2019 þar sem málinu var vísað frá dómi. Kæruheimild er í jlið 1. mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinn kærði úrskurður verði felldur úr gildi og lagt verði fyrir héraðsdóm að taka málið til efnismeðferðar. Þá krefst sóknaraðili kærumálskostnaðar.

3 Varnaraðili krefst staðfestingar hins kærða úrskurðar og kærumálskostnaðar.

Málsatvik og sönnunarfærsla

4 Fyrir Landsrétti hefur sóknaraðili lagt fram nokkur ný skjöl. Meðal þeirra er reikningur 25. febrúar 2018 frá Eignarhaldi ehf. til sóknaraðila og yfirlýsing G-kk-ef H. P-kk-ef framkvæmdastjóra útgefanda reikningsins um að 1.118.750 krónur af reikningsfjárhæðinni hafi verið vegna vinnu við texta, klippingu og frágang myndbands fyrir skjá í komusal Flugstöðvar Leifs Eiríkssonar en sóknaraðili sé með samning við Eignarhald ehf. (PiparTBWA) um markaðsmál og auglýsingagerð. Þá er meðal skjalanna greinargerð verkefnastjóra hjá sóknaraðila um aðstöðu félagsins í Flugstöð Leifs Eiríkssonar og samskipti við varnaraðila fyrir og eftir 1. mars 2018 auk ljósmynda með skýringartextum sem sýna aðstöðuna.

Niðurstaða

5 Gögn sem sóknaraðili hefur lagt fram fyrir Landsrétti sýna að hann lagði út í kostnað í febrúar 2018 vegna gerðar nýs myndbands sem til stóð að nota á auglýsingaskjá í komusal Flugstöðvar Leifs Eiríkssonar. Þótt ætlað ólögmætt samningsrof varnaraðila hafi verið til þess fallið að sóknaraðila nýttist ekki umrætt myndefni við markaðssetningu með þeim hætti sem til stóð verður hann að gera líklegt að hann hafi orðið fyrir tjóni vegna þess kostnaðar sem hann lagði í við gerð þess. Til þess er að líta að ekki hefur verið gerð grein fyrir því í málinu um hvers kyns myndefni var að ræða. Gegn andmælum varnaraðila þykir sóknaraðili ekki hafa sýnt fram á að umrætt myndefni hafi ekki verið nýtt eða að ekki hafi mátt nýta það með öðrum hætti í markaðsstarfi félagsins. Sóknaraðili hefur því ekki leitt að því nægar líkur að kostnaður við umrætt myndband feli í sér tjón sem orsakast hafi af ætluðu samningsrofi varnaraðila.

6 Enda þótt sóknaraðili hafi falið starfsmönnum sínum að standa með skilti í komusal Flugstöðvar Leifs Eiríkssonar eftir að varnaraðili hætti að birta myndband hans á skjá þar og haft af því kostnað þykir sóknaraðili ekki hafa leitt að því nægar líkur að þessi aðgerð hafi verið til þess fallin að hafa sambærileg markaðsleg áhrif og birting auglýsingar á skjá og að ætlaður kostnaður við hana feli í sér tjón sem orsakast hafi af samningsrofi varnaraðila.

7 Eins og fram kemur í gögnum málsins rann rekstrarleyfissamningur málsaðila, um aðstöðu fyrir alhliða fólksflutninga í formi áætlanaferða fyrir komufarþega frá Flugstöð Leifs Eiríkssonar, út 1. mars 2018. Sóknaraðili hefur ekki lagt fram nein gögn um að viðskipti hans hafi dregist saman eftir að varnaraðili hætti að birta umræddar auglýsingar hans á skjá í komusal 1. mars 2018 og heldur ekki um sjálfstæð áhrif þess á tekjur hans.

8 Með framangreindum athugasemdum en að öðru leyti með vísan til forsendna hins kærða úrskurðar verður hann staðfestur.

9 Rétt þykir að aðilarnir beri hvor sinn kostnað af kærumáli þessu.

Úrskurðarorð:

Hinn kærði úrskurður er staðfestur.

Kærumálskostnaður fellur niður.